CELEX: 32021R1986
Language: sk
Date: 2021-11-15 00:00:00
Title: Nariadenie Rady (EÚ) 2021/1986 z 15. novembra 2021, ktorým sa mení nariadenie (ES) č. 765/2006 o reštriktívnych opatreniach voči Bielorusku

16.11.2021   
               
               
                  SK
               
               
                  Úradný vestník Európskej únie
               
               
                  L 405/3
               
            
         NARIADENIE RADY (EÚ) 2021/1986
         z 15. novembra 2021,
         ktorým sa mení nariadenie (ES) č. 765/2006 o reštriktívnych opatreniach voči Bielorusku
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 215,
         so zreteľom na rozhodnutie Rady 2012/642/SZBP z 15. októbra 2012 o reštriktívnych opatreniach vzhľadom na situáciu v Bielorusku (1),
         so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
         keďže:
         
                     (1)
                  
                  
                     Nariadením Rady (ES) č. 765/2006 (2) sa vykonáva rozhodnutie 2012/642/SZBP a okrem iného sa v ňom stanovuje zmrazenie finančných prostriedkov a hospodárskych zdrojov a zákaz sprístupnenia finančných prostriedkov alebo hospodárskych zdrojov osobám, subjektom alebo orgánom zodpovedným za závažné porušovanie ľudských práv alebo represie voči občianskej spoločnosti a demokratickej opozícii, alebo ktorých činnosti inak vážne ohrozujú demokraciu alebo právny štát v Bielorusku, alebo ktoré majú prospech z Lukašenkovho režimu alebo ho podporujú.
                  
               
                     (2)
                  
                  
                     Nariadením Rady (EÚ) 2021/1030 (3), ktorým sa zmenilo nariadenie (ES) č. 765/2006, sa zaviedli ďalšie cielené hospodárske sankcie vrátane zákazu poskytovať poistenie a zaistenie bieloruskej vláde a bieloruským verejným orgánom a agentúram.
                  
               
                     (3)
                  
                  
                     Rada 15. novembra 2021 prijala rozhodnutie (SZBP) 2021/1989 (4), ktorým sa mení rozhodnutie 2012/642/SZBP a zavádzajú určité výnimky zo zákazu poskytovania poistenia a zaistenia bieloruskej vláde a bieloruským verejným orgánom a agentúram s cieľom zabrániť neželaným dôsledkom.
                  
               
                     (4)
                  
                  
                     Určité opatrenia patria do rozsahu pôsobnosti zmluvy, a preto je na ich vykonanie potrebné regulačné opatrenie na úrovni Únie, v záujme zaručenia ich jednotného uplatňovania hospodárskymi subjektmi vo všetkých členských štátoch.
                  
               
                     (5)
                  
                  
                     Nariadenie (ES) č. 765/2006 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Článok 1l nariadenia (ES) č. 765/2006 sa nahrádza takto:
            
               
                  „Článok 1l
                  
                     1.   Zakazuje sa poskytovať poistenie alebo zaistenie:
                     
                                 i)
                              
                              
                                 bieloruskej vláde, jej verejným orgánom, spoločnostiam alebo agentúram alebo
                              
                           
                                 ii)
                              
                              
                                 akejkoľvek fyzickej alebo právnickej osobe, subjektu alebo orgánu, ktoré konajú v mene alebo podľa pokynov právnickej osoby, subjektu alebo orgánu uvedených v bode i).
                              
                           
                  
                     2.   Zákazy uvedené v odseku 1 sa nevzťahujú na poskytovanie povinného poistenia alebo poistenia zodpovednosti za škodu bieloruským osobám, subjektom alebo orgánom, ak sa poistené riziko nachádza v Únii, ani na poskytovanie poistenia bieloruským diplomatickým alebo konzulárnym misiám v Únii.
                  
                  
                     3.   Zákazmi podľa odseku 1 nie je dotknuté plnenie zmlúv uzavretých pred 25. júnom 2021 ani doplnkových zmlúv potrebných na plnenie takýchto zmlúv.“
                  
               
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. novembra 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 285, 17.10.2012, s. 1.
         
            (2)  Nariadenie Rady (ES) č. 765/2006 z 18. mája 2006 o reštriktívnych opatreniach voči Bielorusku (Ú. v. EÚ L 134, 20.5.2006, s. 1).
         
            (3)  Nariadenie Rady (EÚ) 2021/1030 z 24. júna 2021, ktorým sa mení nariadenie (ES) č. 765/2006 o reštriktívnych opatreniach voči Bielorusku (Ú. v. EÚ L 224 I, 24.6.2021, s. 1).
         
            (4)  Rozhodnutie Rady (SZBP) 2021/1989 z 15. novembra 2021, ktorým sa mení rozhodnutie 2012/642/SZBP o reštriktívnych opatreniach vzhľadom na situáciu v Bielorusku (pozri stranu 8 tohto úradného vestníka).